AARHUS: Kombardo Expressen har hurtigt vundet indpas i århusianernes hjerter.

Helt fra første adgang har Herning Turist og Molslinjens fælles busrute mellem Aarhus og København, Kombardo Expressen, oplevet stor efterspørgsel.

Den efterspørgsel har nu gjort, at de to selskaber for anden gang siden bussen tog sin første tur 8. juli 2017 hæver antallet af ugentlige afgange. Denne gang hæves antallet fra 84 til 150 ugentlige afgange. Det betyder, at antallet af afgange mellem de to byer er mere end tredoblet siden juli, hvor der kørte 44 ugentlige afgange.

- Vi havde et mål om at få busser med på alle Molslinjens færger efter 12 måneder. Det mål har vi allerede nået nu, og vi har måttet løbe stærkt fra dag ét bare for at følge med, siger Molslinjens kommercielle direktør, Jesper Skovgaard. De er overraskede over hvor stort behovet for billige, direkte busture har vist sig at være.

Herning Turist og Molslinjen arbejder på at gøre alle Kombardo Expressens busser lettere genkendelige samtidig med, at der skal sikres et højt serviceniveau på turene.

Med de nye afgange kører Kombardo Expressen fra 23. oktober og frem op til 150 ugentlige afgange direkte mellem Aarhus og København.

Alle billetter til bussen fra mandag til og med torsdag koster fra 99 kroner, hvis du er ude i rigtig god tid.